ການ​ປະ​ທ້ວງ ລະ​ເບີດ​ຂຶ້ນ​ໃໝ່ ຢູ່​ໃນ​ອີ​ຣ່ານ ຫຼັງ​ຈາກ ກອງ​ທັບ​ ໄດ້​ຍອມ​ຮັບ​ຜິດ ໃນ​ການ​ຍິງ​ເຮືອ​ບິນ​ໂດຍ​ສານ​ຕົກ
“ພວກ​ເຂົາ​ຂີ້​ຕົວະ ວ່າ ສັດ​ຕູ​ຂອງ​ພວກ​ເຮົາ ແມ່ນ​ອາ​ເມ​ຣິ​ກາ ສັດ​ຕູ​ຂອງ​ພວກ​ເຮົາ ແມ່ນ​ຢູ່​ນະ​ທີ່​ນີ້” ນັ້ນ​ແມ່ນ​ຄຳ​ຮ້ອງ​ໂຮ​ຂອງ​ກຸ່ມ​ພວກ​ປະ​ທ້ວງ​ກຸ່ມ​ນຶ່ງ ຢູ່​ດ້ານນອກ​ມະ​ຫາ​ວິ​ທະ​ຍາ​ໄລ​ແຫ່ງ​ນຶ່ງ ໃນ​ນະ​ຄອນຫຼວງ​ເຕ​ຫະ​ຣ່ານ.
ປະທານາທິບໍດີ ສະຫະລັດ ທ່ານດໍໂນລ ທຣຳ ກ່າວວ່າ ທ່ານບໍ່ຄ່ອຍສົນໃຈພໍປານໃດ ກ່ຽວກັບຄວາມຄາດໝາຍຂອງການເຈລະຈາກັບອີຣ່ານ ຫຼັງຈາກມີການໂຈມຕີກັນກັບໄປກັບມາ ໄດ້ສອງສັບປະດາແລ້ວ ແລະການວາງມາດຕະການລົງໂທດຊຸດໃໝ່ຂອງທ່ານ ທີ່ແນໃສ່ເສດຖະກິດຂອງອີຣ່ານ ທ່ານໂຣເບີດ ໂອບຣາຍແອນ ທີ່ປຶກສາດ້ານຄວາມໝັ້ນຄົງຂອງທ່ານທຣຳ ໄດ້ກ່າວຕໍ່ລາຍການ Face the Nation ຂອງໂທລະພາບ CBS ໃນວັນອາທິດຕອນເຊົ້າວານນີ້ ວ່າ ອີຣ່ານ “ກຳລັງຖືກຕັດລົມຫາຍໃຈ” ແລະວ່າ ບັນດາເຈົ້າໜ້າທີ່ສະຫະລັດ ແນມເຫັນໂອກາດທີ່ຈະສືບຕໍ່ທະວີຄວາມກົດດັນ ຕໍ່ບັນດາຜູ້ນຳຂອງປະເທດ ແລະ ເຮັດໃຫ້ພວກເຂົາບໍ່ມີທາງເລືອກ ແຕ່ຕ້ອງເຈລະຈາ ທ່ານທຣຳ ໄດ້ກ່າວໃນທວີດເຕີ້ ເມື່ອຕອນແລງວັນອາທິດວານນີ້ວ່າ “ແທ້ຈິງແລ້ວ ຂ້າພະເຈົ້າ ກໍບໍ່ສົນໃຈດອກ ຖ້າພວກເຂົາເຈົ້າຈະເຈລະຈາ ຈະຂຶ້ນຢູ່ກັບພວກເຂົາເຈົ້າ ແຕ່ວ່າ ຫ້າມບໍ່ໃຫ້ມີອາວຸດນິວເຄລຍ ແລະ ຢ່າເຂັ່ນຂ້າພວກປະທ້ວງຂອງເຈົ້າ ’” ການປະທ້ວງຕໍ່ຕ້ານລັດຖະບານ ໄດ້ລະເບີດຂຶນອີກຄັ້ງນຶ່ງ ໃນຕອນຄ່ຳວັນອາທິດວານນີ້ຢູ່ໃນອີຣ່ານ ເປັນມື້ທີສອງຂອງການເດີນຂະບວນປະທ້ວງຕໍ່ຕ້ານກອງທັບຂອງອີຣ່ານ ຊຶ່ງໃນເບື້ອງຕົ້ນ ໄດ້ປະຕິເສດ ແລະຕໍ່ຈາກນັ້ນ ໄດ້ຍອມຮັບວ່າ ມັນເປັນຄວາມຜິດພາດ ໃນການຍິງເຮືອບິນໂດຍສານຂອງຢູເຄຣນຕົກ ເມື່ອສັບປະດາແລ້ວນີ້ ທີ່ໄດ້ສັງຫານໝົດທຸກຄົນທີ່ຢູ່ໃນເຮືອບິນ 176 ຄົນ “ພວກເຂົາຂີ້ຕົວະ ວ່າ ສັດຕູຂອງພວກເຮົາ ແມ່ນອາເມຣິກາ ສັດຕູຂອງພວກເຮົາ ແມ່ນຢູ່ນະທີ່ນີ້” ນັ້ນແມ່ນຄຳຮ້ອງໂຮຂອງກຸ່ມພວກປະທ້ວງກຸ່ມນຶ່ງ ຢູ່ດ້ານນອກມະຫາວິທະຍາໄລແຫ່ງນຶ່ງ ໃນນະຄອນຫຼວງເຕຫະຣ່ານ ພາບວີດີໂອ ໄດ້ສະແດງໃຫ້ເຫັນວ່າ ມີການປະທ້ວງ ຢູ່ໃນແຫ່ງອື່ນໆ ຂອງນະຄອນຫຼວງ ແລະຢູ່ຕົວເມືອງຕ່າງໆຂອງອີຣ່ານ ຕຳຫຼວດໃນຊຸດດຳ ໃສ່ໝວກປ້ອງກັນຈະລາຈົນ ໄດ້ໂຮມກຳລັງຢູ່ໃນຈະຕຸລັດ ອາຊາດີ ທີ່ເປັນສັນຍາລັກໂດດເດັ່ນ ຕັ້ງຢູ່ທາງກ້ຳໃຕ້ຂອງໃຈກາງນະຄອນຫຼວງ ແລະຢູ່ສະຖານທີ່ໆສຳຄັນແຫ່ງອື່ນໆນຳດ້ວຍ ເຈົ້າໜ້າທີ່ຕຳຫຼວດ ມີອຸປະກອນເປັນລົດສີດນ້ຳ ແລະໄມ້ຄ້ອນ ແລະປືນຍິງລູກສີ ເພື່ອໝາຍພວກປະທ້ວງໃຫ້ທາງການຮັບຮູ້ ແຕ່ບໍ່ມີລາຍງານໃນທັນທີທັນໃດ ກ່ຽວກັບ ການປາບປາມຕໍ່ການປະທ້ວງທັງຫຼາຍ ໃນການກ່າວຄຳປາໃສທີ່ເຕັມໄປດ້ວຍອາລົມ ຕໍ່ໜ້າສະພາແຫ່ງຊາດນັ້ນ ກອງກຳລັງພິທັກປະຕິວັດ ອິສລາມ ໄດ້ຂໍອະໄພໂທດສຳລັບການຍິງໂຈມຕີດ້ວຍລູກສອນໄຟ ຕໍ່ເຮືອບິນອາຍພົ່ນສາຍການບິນສາກົນຂອງຢູເຄຣນ ແລະໄດ້ຢືນຢັດວ່າ ຕົນໄດ້ທຳຄວາມຜິດພາດທີ່ໜ້າໂສກເສົ້າ ນາຍພົນ ໂຮເຊນ ຊາລາມີ ໄດ້ກ່າວວ່າ “ຂ້າພະເຈົ້າສາບານຕໍ່ພະຜູ້ເປັນເຈົ້າ ວ່າ ຂ້າພະເຈົ້າ ຂໍປາຖະໜາວ່າ ໃຫ້ຂ້າພະເຈົ້າຢູ່ເທິງເຮືອບິນລຳນັ້ນ ແລະຕົກລົງມາແລ້ວເຜົາໃໝ້ໄປພ້ອມກັບມັນ ແຕ່ກໍຈະບໍ່ໄດ້ເຫັນເຫດການທີ່ໜ້າໂສກເສົ້ານີ້ ” ທ່ານກ່າວຕໍ່ໄປວ່າ “ຂ້າພະເຈົ້າ ບໍ່ເຄີຍມີຄວາມລະອາຍໃຈແບບນີ້ເລີຍ ໃນຊົ່ວຊີວິດຂອງຂ້າພະເຈົ້າ ບໍ່ເຄີຍເລີຍ ”